Anno Domini millesimo trecentesimo decimo quarto statuta sunt haec apud Cistercium in Capitulo generali. 1.  In primis, cum cultus divinus, inter filios Dei summi regis servicio deputatos, sit semper et ubique merito ampliandus, cum ex eo fructus copiosior apud largitorem omnium acquiratur, decrevit Capitulum generale salubriter ordinare quod de cetero in omnibus missis de Spiritu Sancto decantandis, tam in conventu cum nota quam in privatis missis sine nota, *Gloria in excelsis Deo* devote dicatur, sicut in missis Beatae Virginis diebus sabbatis. 2.  Item, quia nemo tenetur propriis stipendiis militare, nec ad serviendum altari absque spe retributionis temere obligari, ordinat Capitulum generale et diffinit quod, quicumque a Christi fidelibus missa quotidiana seu capellania in aliquo monasterio Ordinis petitur celebrari, ante obligationem conventus pro huiusmodi servitiis adimplendis, a dictis petentibus prius certi redditus assignentur ; si aliter factum fuerit, iudicat generale Capitulum promissiones seu conventiones inter ipsos initas nullam firmitatem obtinere. Pecunia autem, si quae inde recepta fuerit, in emptionem reddituum convertatur. 3.  Item, temeritatem aliquorum de Ordine, qui suae salutis immemores, obliti quod erant antea, nolunt abbatibus propriis profiteri, admirans Capitulum generale nec reputans monachos qui non militant Domino sub regula vel abbate, ordinat et diffinit quod, postquam abbas aut abbatissa creati fuerint, infra duos menses omnes monachi, conversi, moniales et conversae suo abbati vel abbatissae professionem faciant humiliter, ut tenentur. Alioquin habeantur ex tunc pro fugitivis Ordinis, nisi per impedimentum legitimum excusentur. Cui poenae presentes subiaceant, nisi professionem fecerint in instanti. 4.  Item, ne multiplicitas camerarum monialium Ordinis eis occasionem tribuat malignandi, diffinit perpetuo generale Capitulum, ut pro quibuscumque monialibus Ordinis, nulla de novo camera de cetero construatur ; quod si fieri contigerit, irremediabiliter destruantur. Moniales autem huic salubri mandato rebelles et inobedientes excommunicationis sententiam se noverint incurrisse, nec plus quam duae de genere abbatissae in eodem monasterio de cetero induantur, si possit fieri bono modo. 5.  Item, [cum] possessiones monasteriorum Ordinis possent per subtractas particulas taliter minorari quod eas ad quantitatem minimam contigerit devenisse finaliter, eapropter Capitulum generale duxit provide statuendum ut quandocumque aliquibus detur specialis gratia vendendi possessiones aliquas, quas dicunt minus utiles, pro emendis utilioribus, aut etiam permutandis, non est intentionis ipsius Capituli generalis confirmare et ratificare vel venditiones vel permutationes huiusmodi, quousque aliis possessionibus exhibita pecunia plenarie certificetur Capitulo supradicto, et hoc idem fiat de locationibus perpetuo vel ad vitam, nec aliter facti contractus super hoc robur obtineant firmitatis. 6.  Item, cum in recessu abbatum de Capitulo vix possunt victualia quadragesimalia inveniri, ordinat et diffinit Capitulum generale quod ieiunia quatuor temporum in septembri et in vigilia Mathei apostoli, per totum Ordinem cum lacticiniis ieiunetur. 7.  Contributio moderata pro subveniendo domino cardinali Albo et aliis negotiis Ordinis incumbentibus facienda, domino Cisterciensi et quatuor primis committitur in plena Ordinis potestate. Qui vero non solverint loco et termino eis a patribus abbatibus assignato, prior et cellerarius et bursarius ab officiis deponantur, nec aliqua officia usque post solutionem exsequantur. 8.  Item, licet praelatus quanto efficitur prudentior, tanto sit magis idoneus ad regendum, Ordoque eminentius per litteratos tam honorem quam commodum multipliciter assequatur, quia tamen abbatis officium magis oneris est quam honoris, vix potest quisquam simul vacare commode studio et sollicitudini pastorali, idcirco Capitulum generale ordinavit et diffinivit, ut nullus abbas, nisi prius resignare voluerit, de cetero sit scolaris sed honore habito sit contentus, cuiuscumque quantaecumque conditionis existat, super concedendi licentiam auctoritate per idem Capitulum denegata. Praecipitque dictum Capitulum licenciandis in theologica facultate, quod suis principiis faciant expensas moderatas. 